Ir-Regolament tal-Kunsill (KEE) Nru 1737/93
ta' l-24 ta' Ġunju 1993
dwar il-konklużjoni tal-Ftehim dwar is-sajd u l-ambjent marittimu bejn il-Komunità Ekonomika Ewropea u r-Repubblika ta' l-Islanda
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 43 tiegħu,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew [1],
Billi l-Ftehim fil-forma ta' skambju ta' ittri bejn il-Komunità Ekonomika Ewropea u r-Repubblika ta' l-Islanda dwar is-sajd, iffirmat fit-2 ta' Mejju 1992, jipprovdi għall-konklużjoni ta' ftehim dwar sajd kemm jista' jkun malajr u f'kull każ qabel il-31 ta' Diċembru 1992;
Billi l-Komunità u r-Repubblika ta' l-Islanda nnegozjaw u inizjalaw Ftehim dwar relazzjonijiet ta' sajd;
Billi huwa fl-interess tal-Komunità li jiġi approvat dan il-Ftehim,
ADDOTTA DAN IR-REGOLAMENT:
Artikolu 1
Il-Ftehim bejn il-Komunità Ekonomika Ewropea u l-Gvern tar-Repubblika ta' l-Islanda dwar is-sajd u l-ambjent marittimu qiegħed hawnhekk jiġi approvat f'isem il-Komunità.
It-test tal-Ftehim huwa mehmuż ma' dan ir-Regolament.
Artikolu 2
Il-President tal-Kunsill b'dan qiegħed jiġi awtorizzat biex jinnomina l-persuna awtorizzata li tiffirma l-Ftehim fil-forma ta' skambju ta' ittri li jorbot lill-Komunità.
Artikolu 3
Dan ir-Regolament għandu jidħol fis-seħħ fit-tielet jum wara li jiġi pubblikat fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fl-24 ta' Ġunju 1993.